

**Pranešimas žiniasklaidai**

**2025-01-15**

**„Amber Grid“ strategijoje iki 2035 energetinės nepriklausomybės spartinimui numatyta 3,3 mlrd. eurų**

Naujosios energetikos įmonių grupei „EPSO-G“ priklausančio Lietuvos dujų perdavimo sistemos operatoriaus „Amber Grid“ valdybos patvirtintoje strategijoje iki 2035 metų numatyta, jog bendrovės investicijos per ateinančius dešimt metų sieks 3,3 mlrd. eurų.

Daugiausiai lėšų planuojama investuoti į atsinaujinančios energetikos vystymui skirtą naują infrastruktūrą - žaliojo vandenilio tinklo sukūrimą. Taip pat, anglies dvideginio (CO2) transportavimo ekosistemos išvystymą, esamo dujų perdavimo tinklo atnaujinimą ir jo atsparumo didinimą. Investicijos bus finansuojamos pasitelkiant mišrius finansavimo šaltinius, didžiąją dalį lėšų pritraukiant iš Europos Sąjungos bei tarptautinių fondų ir optimizuojant skolos bei nuosavo kapitalo struktūrą.

„Amber Grid“ strategija atliepia Nacionalinės energetinės nepriklausomybės strategijoje nubrėžtą kryptį – apsirūpinti energijos ištekliais, vystyti aukštos vertės eksportą, užtikrinti energetikos saugumą, klimatui neutralią ekonomiką, kad energetikos pokyčiai pasiektų visus vartotojus.

„Mūsų strategija – organizuoti veiklą taip, kad Lietuva būtų apsirūpinusi energijos ištekliais, o vykstantys pokyčiai kurtų vertę ekonomikai. Strategijoje 2035 įtvirtintais įsipareigojimais siekiame trijų tikslų – sukurti infrastruktūrą, įgalinančią patikimą apsirūpinimą švaria energija, užtikrinti energetikos, o tai reiškia, ir nacionalinį saugumą bei transformuojant energetiką būti patikimais strateginiais partneriais klientams“, – sako „Amber Grid“ vadovas Nemunas Biknius.

Įgyvendindamas naujus projektus, tokius kaip žaliojo vandenilio koridoriaus ar CO2 tinklo sukūrimas, „Amber Grid“ toliau tęs esamo dujų perdavimo tinklo priežiūrą bei modernizavimą. „Aiškiai, matome, kad dar daugiau nei dešimtmetį dujos bus svarbus energijos resursas Lietuvos rinkoje ir mūsų regione bei Europos mastu. Gerai išvystyta infrastruktūra ir tarptautiniai srautai įpareigoja mus, kaip strateginius partnerius, rūpintis savo klientais, dujų perdavimo sistema, jos saugumu, numatyti galimas grėsmes, saugoti ir šviesti bendruomenes gyvenančias arti dujotiekių. “, – sako N. Biknius.

Atnaujintoje „Amber Grid“ strategijoje kartu su „EPSO-G“ grupės įmonėmis išgryninta bendra grupės misija – spartinti energetinę nepriklausomybę ir didinti sistemos patikimumą, vizija – įgalinti žaliąją transformaciją, kartu užtikrinant energetinio ir nacionalinio saugumo interesus. Siekiant strateginių pokyčių ir tikslų įgyvendinimo bus pasitelkiamos įvairios įgalinimo priemonės: finansavimas, inovacijos ir skaitmenizavimas, partnerystė, turto plėtra ir valdymas, tiekimo grandinių ir pirkimų tobulinimas.

Sėkmingą strategijos įgyvendinimo rezultatą kurs organizacijos pagrindas – profesionalūs darbuotojai, kurių poreikis bendrovėje per dešimt metų augs 30 proc. Jau dabar ugdomi specialistai, gebėsiantys vystyti naują infrastruktūrą, keliama kompetencija žaliosios energetikos technologijų srityje, bendradarbiaujama su tarptautiniais partneriais, kuriant bendrą europinį vandenilio tinklą, dalyvaujant energetikos iniciatyvose.

**Apie „Amber Grid“**

AB „Amber Grid“ yra Lietuvos dujų perdavimo sistemos operatorius, priklausantis „EPSO-G“ įmonių grupei. Bendrovė eksploatuoja 2288 km ilgio aukšto slėgio dujotiekių tinklą visoje Lietuvoje, taip pat valdo daugiau kaip 60 dujų skirstymo ir apskaitos stočių bei dvi dujų kompresorių stotis. „Amber Grid“ sistema sujungta su dar keturių šalių dujų perdavimo sistemomis ir Klaipėdos SGD terminalu. Gerai išvystyta dujų perdavimo infrastruktūra patogi didelio energijos kiekio transportavimui Lenkijai, Baltijos šalims ir Suomijai. Siekiant dujų sektoriaus dekarbonizacijos tikslų, „Amber Grid” aktyviai veikia sudarydamas sąlygas biometano plėtrai ir dujų perdavimo sistemos pritaikymui žaliųjų dujų, įskaitant vandenilį, transportavimui. „Amber Grid“ taip pat administruoja dujų, pagamintų iš atsinaujinančių energijos išteklių (AEI), nacionalinį kilmės garantijų registrą. Bendrovės akcijos yra įtrauktos į NASDAQ Vilnius vertybinių popierių biržos Baltijos šalių antrinį sąrašą. „Amber Grid“ kontrolinį akcijų paketą valdo bendrovė „EPSO-G“, kurios 100 proc. akcijų priklauso Lietuvos Respublikos energetikos ministerijai.

Daugiau informacijos:

Laura Šebekienė, „Amber Grid“ komunikacijos vadovė,

Tel. 8 699 61246, El. paštas: l.sebekiene@ambergrid.lt